Eustaquio Pastor Cuquejo Verga

**Eustaquio Pastor Cuquejo Verga** (født 20. september 1939 i San Estanislao i departementet San Pedro i Paraguay, død 22. august 2023 i Asunción) var en katolsk prelat og emeritert erkebiskop av hovedstaden Asuncion.

## Liv og virke
### Redemptoristprest
Eustaquio Pastor Cuquejo Verga trådte inn i redemptoristordenen i 1957. Fra 1959 til 1964 studerte han teologi og filosofi ved Redemptorist Seminary i Esopus i Ulster County i delstaten New York i USA.

Der ble han ordinert til prest den 21. juni 1964. Deretter studerte han pastoralpsykologi i Annapolis i Maryland. Etter en kort periode som kapellan i Paraguay ble han professor og prefekt ved redemptoristenes presteseminar i Ponta Grossa i Brasil 21. juli 1968, og fra 1973 professor i moralteologi ved Studium Theologicum de Curitiba. Fra 1975 til 1977 fullførte han doktorgradsstudier i moralteologi ved Academia Alfonsiana i Roma, tilknyttet Lateranuniversitetet.

Den 6. januar 1978 ble han valgt til superior for redemptoristene i Paraguay; i 1981 ble han gjenvalgt. Fra 1978 til 1982 var han også visepresident for «Confederación de Religiosos del Paraguay», og fra 1981 president for «Conferencia de Puebla».

### Hjelpebiskop i Asunción
I 1982 ble han utnevnt til titulærbiskop av *Budua* av pave Johannes Paul II, og utnevnt til hjelpebiskop av Asunción. Bispevielsen fant sted i katedralen i Asunción den 15. august 1982, ved erkebiskopen av Asunción Ismael Rolón; medkonsekratorer var hjelpebiskop i Asunción Jorge Adolfo Carlos Livieres Banks og Aloísio Ariovaldo (Tarcísio) Amaral, biskop av Limeira i delstaten São Paulo i Brasil.

I 1983 ble han valgt inn i Den paraguayanske katolske bispekonferanses (CEP) permanente råd; fra 1984 var han leder av bispekonferansens økonomiske komite, og i 1986 ble han medlem av «Congregación para los Religiosos y los Institutos Seculares».

I 1986/1987 var han president for CEP for gjennomføringen av den andre nasjonale eukaristiske kongress og pave Johannes Paul IIs pastoralbesøk til Paraguay. I 1987 ble han medlem av De latinamerikanske katolske biskopers konferanse (CELAM), fra 1991 formann for Kommisjonen for utdannelse.

I 1989 ble han valgt til midlertidig administrator av erkebispedømmet Asunción.

### Biskop-prelat av Alto Paraná
Kort tid etter, i 1990, ble han utnevnt til prelat for territorialprelaturet Alto Paraná.

### Militærbiskop
I 1992 utnevnte Johannes Paul II ham til titulærbiskop av *Aufinium* og utnevnte ham til militærbiskop for Paraguay; dette var under militærdiktaturet ledet av Andrés Rodríguez Pedotti. Rodríguez hadde overtatt etter den mangeårlige diktator Alfredo Stroessner og innledet Paraguays tilbakeføring til et demokratisk styre. 

Under CEPs årlige plenarforsamling i 1994 ble han valgt til generalsekretær for CEP. 

#### Administrator av Caacupé, og så av Alto Paraná
I november samme år utnevnte pave Johannes Paul II ham også til apostolisk administrator av Caacupé. 

I 2000 ble han også utnevnt til biskop og apostolisk administrator av Alto Paraná.

### Erkebiskop av Asunción
I 2002 ble han utnevnt til erkebiskop av erkebispedømmet i Asunción. 

Fra 2002 har han  visepresident for den paraguayanske biskopskonferansen CEP.

Eustaquio Pastor Cuquejo Verga ble i en tid formodet å en gang bli elevert til kardinal.

Biskop Rogelio Ricardo Livieres Plano av Ciudad del Este stemplet ham offentlig som homoseksuell i en opphetet situasjon i 2014; dette utløste en gedigen skandale i Paraguay. Som et resultat ble et foretatt en visitasjon av Livieres Planos bispedømme beordret. Det endte med at Livieres Plano i september 2015 ble fratatt sitt embete, etter beslutning fra pave Frans.

I november 2014 fratrådte den da 75 år gamle Cuquejo Verga som erkebiskop av Asunción av aldersgrunner, og pave Frans utnevnte biskop Edmundo Ponziano Valenzuela Mellid til ny erkebiskop den 6. november.

Erkebiskop Pastor Cuquejo døde den 22. august 2023, i en alder av 83 år.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Biskop Luigi Giuseppe Lasagna, S.D.B. (1850-1895) *1893
* Erkebiskop Juan Sinforiano Bogarín (1863-1949) *1895
* Erkebiskop Juan José Aníbal Mena Porta (1889-1977) *1936
* Erkebiskop Ismael Blas Rolón Silvero (1914-2010) *1966
* Erkebiskop *Eustaquio Pastor Cuquejo Verga* (1939-) *1982

## Referanser